Карандаш

Карандаш (өз аты-жөнү – Михаил Николаевич Румянцев) (24. 11. 1901, С.-Петербург – 31. 3. 1983, Москва) – цирк артисти. СССР эл артисти (1969), Социалисттик Эмгектин Баатыры (1979). 1930-жылы цирк искусствосу техникумун бүтүргөн. Алгач Ч. Чаплинди туурап ойногон. 1934–35-жылдары Ленинград циркинде франциялык карикатурист-сүрөтчү Карандаштын ысмын ылакап ат кылып алып, жаңы образдарды жараткан. Карандаштын каарманы – чоң эле киши, бирок анын бала кыял жана шайыр мүнөзү артистке күлкүлүү кырдаал түзүп, трюктарды ишенимдүү аткаруу үчүн мүмкүнчүлүк берген. Карандаш акробат, гимнаст, жонглёр, дрессировщиктердин номерлерине катышкан. 1946-жылдан тартып клоун тобун жетектеген. Анын шакирттери: Ю. Никулин, М. Шуйдин жана башка. Карандаш кинофильмдерге да тартылган («Карандаш муз үстүндө» жана башка). Чет өлкөлөрдө гастролдо болгон. Мамлекеттик цирк жана эстрада өнөрү окуу жайына ысмы берилген, Ленин ордени менен сыйланган. 
Категория:Инсандар
 Колдонулган адабияттар 
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9

Категория:СССР эл артисти